Diari Oficial de la Generalitat Valenciana


Sumari del DOGV 2225, del 11-03-1994 (1994/830852)

RESOLUCIÓ de 3 de gener de 1994, del director general de l'Institut Valencià de la Joventut, per la qual s'ofereixen beques per a la realització de cursos, als paisos de la Unió Europea, dels idiomes anglès, al Regne Unit de la Gran Bretanya francès, a França i alemany a la República Federal d'Alemanya.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2225

Data del DOGV
:   11-03-1994

Secció del DOGV
:   ALTRES DISPOSICIONS

Número del document
:   1994/830852


Data del document
:   03-01-1994

Organisme emissor
:   Conselleria de Cultura

Tipus de document
:   Resolució

RESOLUCIÓ de 3 de gener de 1994, del director general de l'Institut Valencià de la Joventut, per la qual s'ofereixen beques per a la realització de cursos, als països de la Unió Europea, dels idiomes anglès, al Regne Unit de la Gran Bretanya; francès, a França; i alemany, a la República Federal d'Alemanya. [94/1615]  
D'acord amb els resultats positius obtinguts en totes les convocatòries de cursos d'idiomes a l'estranger, l'Institut Valencià de la Joventut, amb la col·laboració de les diputacions provincials d'Alacant, de Castelló i de València, ha organitzat un programa per al desenvolupament d'un conjunt de cursos, als països de la Unió Europea, per a alumnat ja iniciat, en els idiomes d'anglès, francès i alemany, que es realitzaran durant l'estiu de 1993 al Regne Unit de la Gran Bretanya, França i la República Federal d'Alemanya, respectivament.  
Davant la configuració de la Unió Europea, aquestes institucions entenen que cal realitzar un esforç per tal d'aconseguir multiplicar les possibilitats d'aprendre i perfeccionar idiomes diferents del/s propi/s als diferents països d'origen, i també contribuir a la formació cultural dels joves valencians i al seu respecte davant la diversitat de les tradicions.  
Per això, i en virtut de les atribucions que em confereix l'article 7 de la Llei de la Generalitat Valenciana 4/1989, de 26 de juny, sobre creació de l'Institut Valencià de la Joventut, resolc:  
Primer  
Convocar fins a 1060 ajudes per a l'estada i la realització de cursos de l'idioma anglès en diferents centres del Regne Unit de la Gran Bretanya.  
Convocar fins a 100 ajudes per a l'estada i realització de cursos de l'idioma francès a diferents centres de França.  
Convocar fins a 15 ajudes per a l'estada i realització de cursos de l'idioma alemany a la República Federal d'Alemanya.  
La distribució de les places que oferta l'IVAJ es farà per a les tres províncies, Alacant, Castelló i València, atenent la distribució estadística proporcional dels joves valencians que figuren en el segment de població de 16 a 26 anys.  
A aquestes places se'ls ha sumat la quantitat de places resultants de les subvencions establertes en els corresponents convenis amb les diputacions d'Alacant, Castelló i València.  
L'assignació pressupostària és de 172 milions de pessetes, amb càrrec a la línia de subvenció del pressupost de despeses de l'IVAJ.   
Els cursos es realitzaran a l'estiu de 1994, durant els mesos de juliol i agost.  
Segon  
Destinataris dels cursos  
a) Estudiants  
Joves valencians nascuts durant els anys 1975, 1976, 1977 i 1978 i que en l'actual curs acadèmic estiguen matriculats en algun dels cursos d'ensenyament mitjà que a continuació es relacionen:  
- Alumnes de 3r de BUP, COU, 1r i 2n dels nous batxillerats.  
- Alumnes de Formació Professional de 2n grau en totes les branques i de mòduls de Formació Professional II i III.  
Els sol·licitants hauran d'acreditar tenir totalment aprovat el curs o cicle immediatament anterior presentant un certificat de notes del curs acadèmic 1992-93.  
Serà requisit preferent per a l'adjudicació d'una ajuda el fet de complir la condició de becari durant el passat curs acadèmic 1992-1993 en la convocatòria de beques del Ministeri d'Educació i Ciència gestionades per la Generalitat Valenciana, i també les concedides per la Conselleria de Cultura, Educació i Ciència.  
b) Joves membres d'associacions  
Joves membres d'associacions juvenils del Consell de la Joventut de la Comunitat Valenciana, nascuts entre el 1968 i el 1974.  
S'hi reserven 93 beques de l'idioma anglès al Regne Unit de la Gran Bretanya, 5 beques de l'idioma francès a França i 2 beques de l'idioma alemany a la República Federal d'Alemanya.  
La persona sol·licitant haurà d'acreditar pertànyer a una associació juvenil inscrita en el Consell de la Joventut de la Comunitat Valenciana amb una antiguitat anterior a l'1 de gener de 1994, l'acreditació es farà mitjançant un certificat en què s'especificarà la data d'ingrés en l'associació.  
Tercer  
1. Contingut del programa  
a) Durada: els cursos tindran una durada de 4 setmanes amb 15 hores de classes d'idioma setmanals, excepte en el cas del curs d'alemany a la República Federal d'Alemanya, que serà intensiu i durarà 3 setmanes.  
b) Certificat final: en acabar el curs cada participant rebrà un certificat de realització del curs.  
c) Assegurances: tots els cursos inclouen assistència en viatge i accident durant el viatge i l'estada.  
d) Desplaçaments: es realitzaran amb autobús i amb avió.  
e) Assistència i suport durant el curs: es proporcionarà durant tot el curs i a tots els alumnes, assistència tècnica permanent per personal bilingüe.  
f) El programa no inclou diners en efectiu ni allotjament en habitacions individuals.  
2. Cada jove seleccionat abonarà la quota següent:  
- Estudiants: cinquanta mil (50.000) PTA.  
- Joves associats: noranta mil (90.000) PTA.  
Quart  
1. El termini de presentació de les instàncies serà de 20 dies, a partir del dia següent a la publicació d'aquesta resolució en el Diari Oficial de la Generalitat Valenciana.  
2. Llocs de presentació de les instàncies:  
Registres generals de la Conselleria de Cultura, l'Institut Valencià de la Joventut, les direccions territorials de Cultura i Educació d'Alacant, de Castelló i de València; les oficines d'Informació, Iniciatives i Reclamacions de la Generalitat Valenciana a Alacant, a Castelló i a València; les diputacions d'Alacant, de Castelló i de València i tots aquells recollits en la Llei de Règim Jurídic de les Administracions Públiques i del Procediment Administratiu Comú.  
3. Documentació que hauran d'aportar els sol·licitants:  
a) Estudiants:  
- DNI o passaport de la persona sol·licitant.  
- Certificat de cursar actualment els estudis considerats en la convocatòria.  
- Credencial de becari, si escau, de la convocatòria general de beques del Ministeri d'Educació i Ciència gestionades per la Generalitat Valenciana corresponent al curs acadèmic 1992-93. Si no se'n té, a la sol·licitud s'haurà d'adjuntar el certificat de ser becari expedit per la direcció territorial de Cultura i Educació corresponent.  
- Acreditació de les qualificacions obtingudes en el curs 1992-93 o cicle anterior, segons les normes de la convocatòria. Per tal de garantir la major equitat en la determinació de les notes mitjanes, les qualificacions obtingudes pels alumnes hauran de ser certificades amb les avaluacions d'excel·lent, notable, bé, suficient etc., i amb l'expressió de la qualificació mitjana o global del curs o cicle anterior.  
- Certificat de residència a la Comunitat Valenciana, només quan en el DNI no figure cap municipi d'aquesta comunitat.  
b) Joves associats:  
- DNI o passaport de la persona sol·licitant.  
- Certificat que s'és membre d'una associació juvenil del Consell de la Joventut de la Comunitat Valenciana el dia de la publicació d'aquesta convocatòria, amb una antiguitat anterior a l'1 de gener de 1994. El certificat haurà d'especificar-hi la data d'ingrés.  
- Acreditació, si escau, dels càrrecs directius que exerceix o ha exercit en associacions juvenils.  
- Certificat de residència a la Comunitat Valenciana, només quan en el DNI no figure cap municipi d'aquesta comunitat.  
- Títol d'Animador Juvenil, si escau, expedit per les escoles reconegudes per la Generalitat Valenciana.  
- Títol de Monitor de Centres de Vacances, si escau, expedit per les escoles reconegudes per la Generalitat Valenciana.  
Cinquè  
1. Comissió seleccionadora  
Estarà formada pel secretari tècnic de l'IVAJ o la persona que delegue, un representant per cadascuna de les diputacions provincials, el cap del Servei de Participació Juvenil de l'IVAJ i dos tècnics de l'IVAJ designats pel director general de l'IVAJ.  
2. Selecció de sol·licituds  
a) Estudiants: les ajudes es cobriran tenint en compte aquesta classificació:  
Tindran prioritat els peticionaris que tinguen la condició de becari. Entre aquests l'ordre serà determinat per la nota mitjana o qualificació global del curs anterior i la nota final de l'idioma o idiomes al/s qual/s accedesca segons el barem següent:  
- Cursos de Batxillerat i mòduls d'FP II i III:  
Excel·lent: 9 punts. Notable: 7,5 punts. Suficient o apte: 5,5 punts  
- La resta de cursos de la convocatòria:  
Excel·lent: 9 punts. Notable: 7,5 punts. Bé: 6 punts. Suficient o apte: 5 punts  
Les places sobrants s'adjudicaran als peticionaris que no complesquen la condició de becari, segons l'ordre de puntuació anterior.  
b) Joves associats  
S'hi aplicarà el barem següent:  
- Per cada any de pertinença com a membre actiu d'una associació juvenil: 5 punts  
- Per la fracció entre 6 i 11 mesos: 2 punts  
- Per la fracció entre 1 i 5 mesos: 1 punt  
- Per càrrecs directius en una associació juvenil d'àmbit autonòmic: 3 punts  
- Per càrrecs directius en una associació juvenil d'àmbit provincial: 2 punts  
- Per càrrecs directius en una associació juvenil d'àmbit local: 1 punt  
- Pel títol d'Animador Juvenil expedit per les escoles reconegudes per la Generalitat Valenciana: 2 punts  
- Pel títol de Monitor de Centres de Vacances expedit per les escoles reconegudes per la Generalitat Valenciana: 1 punt  
c) En el cas que els seleccionats hagen accedit a més d'un idioma, se'ls n'adjudicarà d'acord amb l'ordre de preferència elegit en la instància i la puntuació obtinguda en la baremació.  
d) En el supòsit que calgués dirimir empats de puntuació es concedirien les ajudes classificant-les per ordre de recepció i data en les diferents oficines receptores.  
e) En el cas de quedar vacants en alguna de les províncies objecte de la convocatòria, per manca de sol·licitants que en reunesquen els requisits, s'adjudicaran automàticament i de forma proporcional a les províncies restants.  
f) Si quedassen vacants, siga en les beques adreçades a estudiants, siga en les adreçades a joves associats, s'adjudicaran automàticament a l'altre tipus de sol·licitant, sempre que hi haja sol·licitants que en reunesquen els requisits.  
g) La comissió seleccionadora elevarà una relació per ordre de puntuació al director general de l'IVAJ, que resoldrà l'adjudicació de les beques.   
Sisè  
1. Una vegada resolta la selecció de participants per part del Director General de l'IVAJ, es comunicarà als sol·licitants la concessió o denegació de la seua sol·licitud i el mitjà d'ingrés de la quantitat que hauran de fer efectiva en el número de compte bancari de l'IVAJ.   
2. Les persones sol·licitants a les quals els siga denegada l'ajuda podran presentar-hi recurs ordinari.  
En el cas que, per raons de dates, l'eventual estimació del recurs ordinari no puga tenir efectivitat a l'estiu de 1994, el dret s'hi farà efectiu l'estiu següent, si aquests programes són convocats.   
3. No podran accedir a aquestes beques les persones que s'hagen beneficiat d'algun curs d'idiomes a l'estranger convocat per la Conselleria de Cultura, Educació i Ciència o qualsevol altra institució pública en les convocatòries de 1992 i 1993. Així mateix, el fet de beneficiar-se d'aquesta beca és incompatible amb qualsevol altra de la mateixa naturalesa l'any 1994.  
4. Cas que l'administració detecte, en qualsevol moment del procediment, falsedat en les dades de la persona sol·licitant, iniciarà les accions oportunes, a més de la reclamació, si escau, de l'ajuda concedida.  
5. Només en cas d'accident o malaltia greu de la persona sol·licitant, produïda abans del viatge i justificada en el termini d'un mes mitjançant un certificat del metge corresponent, s'obrirà expedient de devolució de la quota pagada.  
6. La persona becada està obligada a fer l'activitat que ha motivat la concessió durant el període d'aprofitament i a complir les obligacions específiques d'aquesta convocatòria.  
7. Contra aquesta resolució, que posa fi a la via administrativa, podrà interposar-se recurs contenciós administratiu davant la Sala de la Jurisdicció Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptadors a partir del dia següent a la seua publicació.  
8. La presentació de la sol·licitud implica l'acceptació de les bases d'aquesta convocatòria.  
DISPOSICIONS FINALS  
Primera  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
Valencia, 3 de gener de 1994.- El director general de l'IVAJ: Joan Calabuig i Rull.